b"\n_START_ARTICLE_\nEls Recers\n_START_SECTION_\nDescripci\xc3\xb3\n_START_PARAGRAPH_\n\xc3\x89s un agrupament de grans blocs a diferents nivells que constitueixen un dels conjunts rocallosos m\xc3\xa9s impressionants i laber\xc3\xadntics del susdit Parc: hi ha diversos passadissos i petites cambres, i tot conforma plegat un lloc sorprenent i misteri\xc3\xb3s._NEWLINE_El jaciment es va descobrir el 1950, despr\xc3\xa9s de la Cova d'en Pau i la Cova de la Granota. S'hi van trobar diversos materials arqueol\xc3\xb2gics del Neol\xc3\xadtic Final i el Calcol\xc3\xadtic, i un enterrament. Entre les troballes destaquen fragments de s\xc3\xadlex, fragments de cer\xc3\xa0mica de diferents \xc3\xa8poques i una petita destral votiva de pedra polida de color blanc. La interpretaci\xc3\xb3 que en fan els arque\xc3\xb2legs \xc3\xa9s que probablement fou emprat primer com a h\xc3\xa0bitat, ja que la seua disposici\xc3\xb3 feia que es pogu\xc3\xa9s cobrir f\xc3\xa0cilment i tamb\xc3\xa9 defensar. I despr\xc3\xa9s, un cop abandonat com a h\xc3\xa0bitat, es va utilitzar per fer-hi enterraments.\n_START_SECTION_\nAcc\xc3\xa9s\n_START_PARAGRAPH_\nEs troben a Vilassar de Dalt: situats al Dolmen de Can Boquet, baixem 140 metres per la pista en direcci\xc3\xb3 al Pi de la Creu de Can Boquet i girem a l'esquerra per un cam\xc3\xad que passa entre camps de conreu. En arribar a la primera bifurcaci\xc3\xb3 girem a la dreta, en direcci\xc3\xb3 sud. Tornem a girar a la dreta a la bifurcaci\xc3\xb3 seg\xc3\xbcent i continuem fins a la cantonada SO del camp de conreu que tenim a la dreta. El rocam \xc3\xa9s clarament visible dins del bosc, situat on s'acaba el terreny pla i comen\xc3\xa7a el pendent. Coordenades: x=445295 y=4597821 z=370."